АҞӘА, хәажәкыра 4 - Sputnik. Аԥсны ахада инапынҵақәа назыгӡо Валери Бганба хәажәкыра 4 рзы Аԥсны иҟоу Урыстәыла ацҳаражәҳәаҩ Алексеи Двинианин диԥылан "Аԥсны ахадарахьы акандидат Аслан Бжьаниа ашҳам иҭара Урыстәыла аҵакырадгьыл аҿы имҩаԥысит" ҳәа иҟоу агәаанагаразы УА Апрокуратура хада ашьаус хацнаркырц адҵаҟаҵара ииҭеит. Аиԥылараан Двинианин иҳәеит амц алазырҵәо урыстәылатәи АИХқәа хымԥада ишҭырҵаауа.
"Сара хымԥада шәыгәҭыха Урыстәылатәи Афедерациа анапхгара рҟынӡа иназгоит. Ҳәарада афактқәа риашареи риашамреи шьақәҳаргылоит, урҭ уажәазы асоциалтә ҳақәа рҿы ирацәахаз мцқәаны иҟамзар", - ҳәа ацҳаражәҳәаҩ иажәақәа еиҭанаҳәоит Аминистрцәа реилазаара асаит.
Алексеи Двинианин имаз аинформациала, хәажәкыра 3 рзы Бжьаниа "ахәшә ирҭеит" ҳәа ҿыӡгас иҟаҵаны еиуеиԥшым аполитикатә еиҿкаарақәа рҟынтәи аекстремистцәақәак агәҭакы рыман Аԥсны астратегиатә партниорс иамоу Урыстәыла ацҳаражәҳәарҭа иакәшаны акциа мҩаԥыргарц.
"Ҳара ҳәарада ари аҩыза ҳақәшаҳаҭым. Шәара шәҭахрақәа еилкааны, иахәҭоу аԥкаанҵақәа харҭәааны иахьаҭаху адырра неиртә иҟаҳҵоит", - иҳәеит иара.
Аԥсны ахадарахьы акандидат Аслан Бжьаниа Шәачантәи Аԥсныҟа амҩа дшықәыз игәы бааԥсхан, Шәачатәи ахәышәтәырҭа дҭашәеит. Аамҭақәак рышьҭахь асанитартә авиациа авертолиот ала Бжьаниа Краснодартәи ахәышәтәырҭақәа руак ахь диагахеит. Хәажәкыра 4 рзы еилкаахеит уи иофициалтә диагноз - ҩ-ганктәи аполисегментартә гәыҵәкра.
Иара убас шәаԥхьар ҟалоит: